Document ID: 32013D0752

KOMISJONI RAKENDUSOTSUS,
11. detsember 2013,
millega muudetakse otsust 2006/771/EÜ lähitoimeseadmete raadiospektri ühtlustamise kohta ja tunnistatakse kehtetuks otsus 2005/928/EÜ
(teatavaks tehtud numbri C(2013) 8776 all)
(EMPs kohaldatav tekst)
(2013/752/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,
ning arvestades järgmist:
(1)
Komisjoni otsusega 2006/771/EÜ (2) on ühtlustatud tehnilised tingimused, mille alusel kasutatakse spektrit lähitoimeseadmete, nagu häireseadmete, kohaliku side seadmete, ukseavamisseadmete, meditsiiniliste implantaatide ja intelligentsete transpordisüsteemide tööks. Lähitoimeseadmed on reeglina massiliselt toodetavad ja/või kaasaskantavad seadmed, mida on lihtne kaasa võtta ning kasutada teises riigis; seepärast takistavad erinevad spektrile juurdepääsu tingimused nende vaba liikumist, suurendavad tootmiskulusid ning loovad kahjulike häirete ohu muudele raadiorakendustele ja -teenustele.
(2)
Euroopa Parlamendi ja nõukogu 14. märtsi 2012. aasta otsusega nr 243/2012/EL, millega luuakse mitmeaastane raadiospektripoliitika programm, (3) kohustati liikmesriike edendama koostöös komisjoniga ja vastavalt vajadusele spektri kollektiivset kasutamist ja spektri jagatud kasutamist, et suurendada tõhusust ja paindlikkust.
(3)
Lähitoimeseadmete üha suurema majandusliku olulisuse ning tehnoloogia kiire arengu ja ühiskondliku nõudluse tõttu võidakse lähitoimeseadmetele leida uusi rakendusi. Seepärast on spektri ühtlustatud kasutamise tingimusi vaja korrapäraselt ajakohastada.
(4)
Komisjon andis vastavalt otsuse 676/2002/EÜ artikli 4 lõikele 2 Euroopa Postside- ja Telekommunikatsiooniadministratsioonide Konverentsile (CEPT) 5. juulil 2006 alalise ülesande ajakohastada otsuse 2006/771/EÜ lisa seoses lähitoimeseadmete tehnoloogia ja turu arenguga.
(5)
Komisjoni otsustega 2008/432/EÜ, (4) 2009/381/EÜ, (5) 2010/368/EL (6) ja komisjoni rakendusotsusega 2011/829/EL (7) juba muudeti lähitoimeseadmete ühtlustatud tehnilisi tingimusi, milleks asendati otsuse 2006/771/EÜ lisa.
(6)
Eelnimetatud ülesandest lähtudes esitas CEPT 2013. aasta märtsis aruande, (8) milles teatati komisjonile otsuse 2006/771/EÜ lisas osutatud „lähitoimeseadme tüübi” ja „muude kasutuspiirangute” kategooriate soovitud läbivaatamise tulemused, ning soovitas komisjonil muuta mõningaid selle lisa tehnilisi aspekte.
(7)
CEPTi töö tulemustest nähtub, et lähitoimeseadmete puhul, mida kasutatakse ainuõiguseta ja mis jagavad spektrit, vajatakse ühest küljest õiguskindlust spektri jagatud kasutuse võimalikkuse kohta ning selle võib saavutada ühtlustatud sagedusalade jagamise prognoositavate tehniliste tingimustega, mis tagavad ühtlustatud sagedusalade usaldusväärse ja tõhusa kasutamise. Teisest küljest vajatakse nende lähitoimeseadmete puhul ka piisavat paindlikkust, mis võimaldaks erinevaid rakendusi, et traadita side uuendustest liidus maksimaalset kasu saada. Seepärast tuleb määratletud kasutuse tehnilised tingimused kahjulike häirete vältimiseks ühtlustada ja tagada võimalikult suur paindlikkus, edendades ühtlasi lähitoimeseadmete sageduskasutuse usaldusväärsust ja tõhusust.
(8)
Lähitoimeseadme tüübi mõiste kõrvalejätmise ja lähitoimeseadmete kategooriate ühtlustamise abil on võimalik see eesmärk saavutada. Kui kasutataks kaht liiki kategooriaid, looks neist kumbki prognoositava jagamiskeskkonna tervele lähitoimeseadmete rühmale. Nendesse kategooriatesse kuuluvad lähitoimeseadmed jaotatakse rühmadesse kas sarnaste juurdepääsumehhanismide või ühetaoliste kasutusviiside põhjal, mis määravad kindlaks spektri eeldatava kasutustiheduse.
(9)
Tehnilises lisas määratletud kategooriate sisu annab kasutajatele ennetava ülevaate teiste lähitoimeseadmete kohta, mis võivad kasutada sama sagedusala ilma ainuõiguseta ja ühiskasutusega. Vastavalt Euroopa Parlamendi ja nõukogu 9. märtsi 1999. aasta direktiivile 1999/5/EÜ raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta (9) (R&TTE direktiiv) peavad valmistajad tagama, et sellistesse kategooriatesse kuuluvad lähitoimeseadmed ei tekitaks kahjulikke häireid muudele lähitoimeseadmetele.
(10)
Käesolevas otsuses käsitletud konkreetsetel sagedusaladel luuakse lähitoimeseadmete ühtlustatud kategooria ja kasutuse tehniliste tingimuste (sagedusala, edastusvõimsuse/väljatugevuse/võimsustiheduse piirväärtused, täiendavad parameetrid ja muud kasutuspiirangud) kombinatsiooni abil ühtlustatud ühiskasutuskeskkond, mis võimaldab lähitoimeseadmetel kasutada spektrit ühiselt ilma ainuõiguseta ja olenemata sellise kasutuse eesmärgist.
(11)
Sellise ühtlustatud ühiskasutuskeskkonna õiguskindluse ja prognoositavuse tagamiseks lubatakse lähitoimeseadmetel, mis ei kuulu ühtlustatud kategooriasse või mille suhtes kehtivad vähem piiravad tehnilised parameetrid, kasutada ühtlustatud sagedusalasid ainult ulatuses, mis ei ohusta asjaomast ühiskasutuskeskkonda.
(12)
6. juulil 2011 andis komisjon vastavalt otsuse nr 676/2002/EÜ artikli 4 lõikele 2 CEPTile täiendavad ülesanded teostada tehnilised uuringud, mis on vajalikud, et vaadata läbi komisjoni 20. detsembri 2005. aasta otsus 2005/928/EÜ sagedusala 169,4-169,8215 MHz kasutamise ühtlustamise kohta ühenduses, (10) et tagada ühtlustatud sagedusalade kasutuse tõhusus vastavalt nimetatud otsuse artiklile 5.
(13)
Eelnimetatud teise ülesande põhjal esitas CEPT 2012. aasta juunis aruande, (11) milles soovitas komisjonil lülitada otsuse 2006/771/EÜ lisa eelseisvasse muudatusse 169 MHz sagedusalas töötavate väikese võimsusega / lähitoimeseadmete seniseid ja täiendavaid ühtlustamismeetmeid, et muuta paremaks ühtlustatud sagedusala (169,4-169,8125 MHz) kasutusvõimaluste nähtavust ja läbipaistvust.
(14)
CEPTi töö tulemuste põhjal saab lähitoimeseadmete regulatiivseid tingimusi optimeerida. Spektrile juurdepääsu tingimuste ühtlustamisega on võimalik saavutada raadiospektripoliitika programmis seatud eesmärk edendada lähitoimeseadmete kategooriate puhul spektri kollektiivset kasutamist siseturul.
(15)
Seepärast tuleks otsuse 2006/771/EÜ lisa vastavalt muuta ja otsus 2005/928/EÜ kehtetuks tunnistada.
(16)
Käesolevas otsuses sätestatud tingimustel töötavad seadmed peaksid vastama ka R&TTE direktiivile, et spektrit kasutataks tõhusalt ja hoitaks ära kahjulikud häired, ning seda peab tõendama kas harmoneeritud standardite nõuete või alternatiivse vastavushindamise protseduuride täitmine.
(17)
Käesoleva otsusega ettenähtud meetmed on kooskõlas raadiospektrikomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2006/771/EÜ artiklisse 2 lisatakse järgmine punkt:
„3. „lähitoimeseadmete kategooria”- rühm lähitoimeseadmeid, mis kasutavad spektrit sarnaste tehniliste juurdepääsumehhanismide või ühetaoliste kasutusviiside põhjal;”.
Artikkel 2
Otsuse 2006/771/EÜ artikkel 3 asendatakse järgmisega:
„Artikkel 3
1. Liikmesriigid eraldavad ilma ainuõiguseta, raadiohäirete tekitamise keelu ja raadiohäirete eest kaitse puudumise põhimõtte alusel lähitoimeseadmete kategooriate sagedusalad, mille suhtes kohaldatakse käesoleva otsuse lisas toodud eritingimusi ja rakendamistähtaega, ning teevad need kättesaadavaks.
2. Olenemata lõikest 1 võivad liikmesriigid taotleda raadiospektrit käsitleva otsuse artikli 4 lõike 5 kasutamist.
3. Käesolev otsus ei piira liikmesriikide õigust lubada kasutada sagedusalasid leebemate tingimuste kohaselt või lähitoimeseadmetel, mis ei kuulu ühtlustatud kategooriasse, kuid see ei tohi välistada ega vähendada võimalust, et sellise kategooria lähitoimeseadmete puhul kasutatakse ühtlustatud tehniliste ja töötingimuste asjakohast kogumit, mis on sätestatud käesoleva otsuse lisas ja mis võimaldab sama lähitoimeseadmete kategooria seadmetel kasutada spektri konkreetset osa ilma ainuõiguseta ja erineval otstarbel.”
Artikkel 3
Otsuse 2006/771/EÜ lisa asendatakse käesoleva otsuse lisaga.
Artikkel 4
Otsus 2005/928/EÜ tunnistatakse kehtetuks.
Artikkel 5
Liikmesriigid esitavad komisjonile hiljemalt 1. septembril 2014 aruande käesoleva otsuse rakendamise kohta.
Artikkel 6
Käesolev otsus on adresseeritud liikmesriikidele.
Brüssel, 11. detsember 2013

Labels: 7
12